
RAPORT PRIVIND SITUAŢIA HIDROMETEOROLOGICĂ

ŞI A CALITĂŢII MEDIULUI

în intervalul 01.10.2026, ora 08.00 – 02.10.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 02.10.2026, ora 08.00

RÂURI: 
Debitele au fost relativ staționare, exceptând cursul superior al Prutului, unde au fost în ușoară scădere.

Debitele se situează, în general, sub 30% din mediile multianuale lunare, exceptând râurile din bazinele hidrografice: Olt, Argeș, Ialomița, cursurile râurilor Vișeu, Someșul Mare, Someșul Mic, Mureș, Jiu, cursul superior al Buzăului, cursul superior și mijlociu al Bistriței, cursurile mijlocii și inferioare ale Moldovei și Prutului, precum și cursul inferior al Bârladului, unde sunt cuprinse între 30 – 70% din normalele lunare.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE:
Debitul la intrarea în țară (secțiunea Baziaș) în intervalul 01.10 – 02.10.2026 a fost staționar, având valoarea de 1350 m3/s, sub media multianuală a lunii octombrie (3900 m3/s). 

În aval de Porțile de Fier debitele au fost în scădere pe sectorul Gruia – Vadu Oii şi relativ staționare pe sectorul Brӑila - Tulcea.

Debitul la intrarea în țară (secțiunea Baziaș) va fi staționar (1350 m3/s).

În aval de Porțile de Fier debitele vor fi în scădere pe sectorul Gruia – Isaccea și relativ staționare la Tulcea.
2. Situaţia meteorologică în intervalul 01.10.2026, ora 08.00 – 02.10.2026, ora 08.00

În ţară, vremea a fost predominant frumoasă, dar răcoroasă dimineața și noaptea în majoritatea zonelor, local chiar rece pentru începutul lunii octombrie cu precădere pe văi și în depresiuni. Cerul a fost mai mult senin, iar vântul a suflat slab și moderat, cu intensificări locale și temporare, mai ales ziua, în Dobrogea, jumătatea estică a Munteniei, sudul Moldovei și Carpații de Curbură (rafale de 45...55 km/h). Temperaturile maxime, peste normele perioadei în vest și nord-vest și în jurul acestora în restul țării, s-au încadrat între 18 grade la Joseni, Târgu Secuiesc, Întorsura Buzăului și Bârnova și 25 de grade la Satu Mare, Săcuieni, Holod, Chișineu-Criș, Gurahonț, Vărădia de Mureș, Arad, Sânnicolau Mare, Jimbolia, Timișoara și Lugoj, iar la ora 6.00 valorile termice erau cuprinse între -4 grade la Miercurea Ciuc și 15 grade la Șiria și Constanța-dig. S-a semnalat ceață -izolat dimineața și local în a doua parte a nopții- în depresiunile Carpaților Orientali, iar spre dimineață s-a produs brumă izolat în estul Transilvaniei.
Observație: au fost emise 2 mesaje de atenționare cod galben pentru fenomene meteorologice periculoase imediate .
La Bucureşti, vremea a fost frumoasă, iar valorile termice s-au situat în jurul celor climatologic specifice perioadei. Cerul a fost senin, iar vântul a suflat slab și moderat (rafale de până la 30...40 km/h). Temperatura maximă a fost de 22 de grade la Afumați și 23 de grade la Filaret și Băneasa; la ora 6.00 se înregistrau 6 grade la stația meteo Băneasa și 10 grade la Afumați și Filaret.
3. Prognoza meteorologică în intervalul 02.10.2026, ora 08.00 – 03.10.2026, ora 08.00

În ţară, vremea va fi predominant frumoasă. Cerul va fi variabil și izolat se mențin condiții de ploi slabe în extremitatea de sud-est a țării (cantități de apă sub 1 l/mp). Vântul va sufla slab și moderat, cu intensificări temporare în Dobrogea, jumătatea estică a Munteniei și în sudul Moldovei cu viteze în general de 40...50 km/h. Temperaturile maxime vor fi cuprinse între 16 și 24 de grade, cu cele mai mari valori în Banat și în Crișana, iar minimele (mai scăzute față de norme îndeosebi în nord, nord-vest și centru) se vor încadra între -4 grade în estul Transilvaniei și 13 grade pe itoral. Dimineața și noaptea, pe arii restrânse va fi ceață și brumă.
La Bucureşti, vremea va fi predominant frumoasă, dar răcoroasă dimineața și noaptea. Cerul va fi variabil, iar vântul va sufla slab și moderat, cu unele intensificări ziua (viteze de 40...45 km/h). Temperatura maximă va fi în jurul a 21 de grade, iar cea minimă de 6...9 grade.
II.
CALITATEA APELOR
2.1. Pe fluviul Dunărea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagră
Administraţia Bazinală de Apă Dobrogea Litoral Constanța informează la data de 01.10.2026, că pe plaja Reyna din zona rezidențială Santa Maria Bay din Municipiul Constanța, județul Constanța, a fost observat un delfin eșuat.
III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).
A.N.M.A.P.- D.J.M. Dâmbovița informează telefonic că la data de 01.10.2026, la ora 16.50, pe raza localității Bălteni, comuna Conțești, județul Dâmbovița, a fost semnalat un incendiu cu degajări mari de fum, în care au ars cca 5 tone de deșeuri mase plastice depozitate necontrolat pe o suprafaţă de 500 mp. Echipajele I.S.U. Dâmbovița au intervenit pentru stingere. 

Incendiul a fost lichidat în jurul orei 17.22.

I.G.S.U. informează telefonic la data de 01.10.2026, în jurul orei 23.00, despre un incendiu cu degajări mari de fum, izbucnit la Stația de sortare deșeuri periculoase, aparținând SC Soma SRL, din localitatea Rusciori, comuna Sura Mică, județul Sibiu, ce se manifestă la 2 hale pe o suprafață de 1200 mp. S-a transmis mesaj RO-ALERT. Se intervine cu autospeciale ISU Sibiu.
Se va reveni cu ionformații.

3.2. În domeniul solului şi vegetaţiei

Garda Forestieră Timișoara revine cu informații despre incendiul izbucnit la data de 17.09.2026, la ora 17.01, în zona localității Băile Herculane, pe raza Ocolului Silvic Băile Herculane, U.P. Domogled, jud. Caraș-Severin (cauza-reaprindere). Suprafața afectată în data de 01.10.2026 este de 530,28 ha de litieră și coronament, personalul silvic și pompierii militari intervin în continuare pentru stingere asistați de 8 elicoptere Black Hawk, care au efectuat 271 de aruncări de apă.
Garda Forestieră Timișoara revine cu informații despre incendiul izbucnit la data de 16.09.2026, la ora 21.00, în zona localității Topleț, pe raza Ocolului Silvic Băile Herculane, U.P. Sarcastita, jud. Caraș-Severin (cauza-propagarea focului folosit la curățarea vegetației). Suprafața afectată în data de 01.10.2026 este de 546,69 ha de litieră, personalul silvic și pompierii militari intervin în continuare pentru stingere. 
Se va reveni cu informații.
3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

